Eelnimetatud seadusemuudatus ei tähenda siiski, et ettemaksu osas mis tahes piirangud täielikult kaovad. Jätkuvalt jääb kehtima võlaõigusseaduse säte, mille kohaselt loetakse tarbija huve ebamõistlikult kahjustavaks ja seega tühiseks müüja poolt kohaldatav tüüptingimus, millega nähakse ette tarbijast ostja kohustus  tasuda ebamõistlikult suur ettemaks enne seda, kui tingimuse kasutaja oma kohustuse täidab. Millises summas ettemaksu võib pidada mõistlikuks, sõltub konkreetsetest asjaoludest, kuid igal juhul annab selle regulatsiooni kohaldamine varasema fikseeritud 50%-lise maksimumpiiri asemel ettevõtjale rohkem paindlikkust müügilepingute sõlmimisel tarbijatega.